Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Друштвото за производство, трговија и услуги СА-СА ИНЖЕНЕРИНГ ДООЕЛ експорт-импорт Скопје, поднесена преку полномошник адвокат Миа Ношпал Чорак, против Решение на Јавното сообраќајно претпријатие Скопје, по предметот Барање за пристап до информации од јавен карактер, на 25.09.2024 година, го донесе следното

**Р Е Ш Е Н И Е**

1. Жалбата изјавена од Друштвото за производство, трговија и услуги СА-СА ИНЖЕНЕРИНГ ДООЕЛ експорт-импорт Скопје, поднесена преку полномошник адвокат Миа Ношпал Чорак, против Решение на Јавното сообраќајно претпријатие Скопје бр.03-4/5-2 од 25.07.2024 година, заведена во Агенцијата под бр.08-243 на 16.09.2024 година, по предметот Барање за пристап до информации од јавен карактер,**СЕ УВАЖУВА.**
2. **Предметот се враќа на повторно постапување пред првостепениот орган.**
3. **Решението на Имателот на информации бр.03-4/5-2 од 25.07.2024 година се поништува.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Друштвото за производство, трговија и услуги СА-СА ИНЖЕНЕРИНГ ДООЕЛ експорт-импорт Скопје, преку полномошник адвокат Миа Ношпал Чорак, како што е наведено во Жалбата на 04.07.2024 година, поднело Барање за пристап до информации од јавен карактер до Јавното сообраќајно претпријатие Скопје, со кое побарало по пошта, или преку е-маил, да изврши увид или да му се достави фотокопија од следната информација:

„Ве молам за детални информации за направените испораки кои произлегуваат од склучените Договори за јавна набавка по Оглас бр. 18305/23, за набавка на Пумпи за висок притисок за автобуси и минибуси, и тоа Договор за јавна набавка на ДЕЛ 1: IЅВ6.7Е5285В – спецификација бр.46 Ваш арх.бр. 08-1334/1 од 24.11.2023 година и Договор за јавна набавка на ДЕЛ 2: Пумпа за висок притисок за автобус тип ЛАZ A183D4 – спецификација бр.47.11, Ваш арх.бр. 08-1335/1 од 24.11.2023 година кој е склучен со Друштво за производство, промет и услуги АГРОИНДУСТРИЈА-АГИС ДООЕЛ увоз-извоз Скопје, ул. Никола Русински бб, лок 23, ЕМБС 5236720, застапувано од Одговорно лице Љ.А.

Ве молам за точни, прецизни и детални информации за тоа:

1. Колку вкупно нарачки се направени од Носителот на набавката во рамки на склучениот Договор?
2. Ве молам за достава на сите фактури и испратници за сите испорачани резервни делови, кои произлегуваат од склучените Договори.
3. Ве молам за точна информација за референтниот број кој се наоѓа на самите пумпи, во рамки на табличката за идентификација која е составен дел на секоја пумпа (name tag), за секоја испорачана пумпа. Доколку е возможно, Ве молам да ни биде доставена фотографија од табличката (name tag), за секоја испорачана пумпа во рамки на Договорите.
4. Бараме да ни биде овозможен увид во испорачаните резервни делови.“.

Имателот на информации постапувајќи по наведеното Барање донел Решение со кое го одбива Барањето на Барателот, бр.03-4/5-2 од 25.07.2024 година. Во Решението е наведено: „...Ве информираме дека истото е препратено во Агенцијата за заштита на правото на слободен пристап на информации од јавен карактер со цел да дадат нивно толкување, од нивна страна немам добиено одговор, И воедно Ве информираме дека за истото сте одбиени ...... По добиеното толкување и одговор од Одделението за јавни набавки кои сметаат дека бараните информации не се од јавен интерес туку се работи за личен интерес, а чие давање би имале корист во текот на идните постапки за јавна набавка за кои се однесуваатпрашањата...“.

Незадоволен од донесеното Решение бр.03-4/5-2 од 25.07.2024 година, Барателот на информации на 16.09.2024 година до Агенцијата поднесе Жалба, заведена во Агенцијата под бр.08-243. Во Жалбата се наведува: „...Имателот на информацијата Јавното сообраќајно претпријатие Скопје на ден 25.07.2024 година, носи Решение бр.08-4/5-2, со кое не информира дека Барањето е препратено до Агенцијата за заштита на правото на слободен пристап на информации од јавен карактер со цел истата да даде свое толкување и се уште немаат добиено одговор, а воедно не информира дека Барањето е одбиено .... Јас како полномошник на поднесителот на Барањето – друштво за производство, трговија и услуги СА-СА ИНЖЕНЕРИНГ ДООЕЛ експорт-импорт Скопје, горенаведеното Решение го примив на ден 02.09.2024 година...“.

Агенцијата со допис бр.08-243 од 16.09.2024 година, преку е-маил ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, оспореното Решение на Имателот на информации бр.03-4/5-2 од 25.07.2024 година го поништи и предметот го врати на повторно постапување пред првостепениот орган,** поради следното:

По разгледувањето на Жалбата и сите списи во врска со предметот, Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер.

Согласно член 3 алија 2 од Законот за слободен пристап до информации од јавен карактер „информација од јавен карактер е информација во било која форма што ја создал или со која располага имателот на информацијата согласно со неговите надлежности.“

Агенцијата констатира дека, во случајов, Барателот на информации побарал податоци со кои располага Имателот на информации, кои произлегуваат односно се нормирани во член 10 став 1 алинеја 18 од Законот за слободен пристап до информации од јавен карактер, во кој е наведено дека: „Имателот на информации е должен да ја информира јавноста преку својата интернет страница со објавување на...целокупната документација за јавните набавки, за концесиите и за договорите за јавно-приватно партнерство“.

Исто така, Агенцијата утврди дека во конкретниот случај станува збор за должност за информирање на јавноста за работењето на Јавното сообраќајно претпријатие Скопје, односно за побарани документи кои произлегуваат од организацијата и работењето на овој Имател на информации, или за информации кои согласно член 10 од Законот за слободен пристап до информации од јавен карактер Имателот на информации е должен да ја информира јавноста.

Што се однесува до наводите на Решението дека “...“Барањето бр.03-4/5 примено во ЈСП на ден 05.07.2024 година е препратено во Агенцијата за заштита на правото на слободен пристап до информации од јавен карактер... “, Ве известуваме дека во архивата на Агенцијата не е пристигнато Барање, како и да е Агенцијата не дава толкување на Законот за слободен пристап до информации од јавен карактер туку ги упатува Имателите на информации да постапат во согласност со Законот за слободен пристап до информации од јавен карактер.

Во врска со оспореното Решение бр.03-4/5-2 од 25.07.2024 година, Агенцијата му укажува на Имателот на информации дека иако постапил согласно со членот 20 став 1 од Законот за слободен пристап до информации од јавен карактер и донел Решение но истото не ги содржи сите содржани елементи наведени во член 88 од Законот за општата управна постапка каде е предвидено содржина на управен акт: вовед, диспозитив образложение, правна поука , потпис од овластено службено лице и печат, што во конкретниот случај недостасува диспозитивот.

Имателот на информации во донесеното Решение исто така не ги испочитувал во целост одредбите од Законот за слободен пристап до информации од јавен карактер со тоа што со донесеното Решение го одбил пристапот до бараната информација без никакво образложение само наведувајќи дека бараните информации се од личен интерес. Агенцијата му укажува на Имателот на информации на следното:

Барање за пристап до информации од јавен карактер може да се одбие **само** во согласнот со членот 6 став 1 од Законот за слободен пристап до информации од јавен карактер, односно само во случаите кои се наведени како исклучоци од слободниот пристап, по спроведен **задолжителен Тест на штетност**, регулиран во член 3 точка 6 и член 6 став 3 од Законот за слободен пристап до информации од јавен карактер.

Имателот на информации е должен одново да го разгледа Барањето на Барателот и да постапи согласно одредбите од Законот за слободен пристап до информации од јавен карактер и да му ги достави бараните информации, **на начин и во форма наведени во Барањето.**

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**